[{"text_idx": "#000004", "text": "Seekordne talvematk kestis 1.veebr-3.veebr. ning viis meid Kihnu saarele. Kihnu on va\u0308ike saar Pa\u0308rnu la\u0308hedal, mille la\u0308him kaugus maismaast on 12 km ja kus elab ligikaudu 500 elanikku, kes po\u0303hiliselt elavad neljas ku\u0308las."}, {"text_idx": "#000005", "text": "Minu jaoks oli see esimene kord, kui ma nii \u201eekstreemsele\u201c reisile julgesin minna. Po\u0303hjuseks oli soov lennukiga lennata ja meile antud lubadus, et saame soojas toas magada. Boonusena na\u0308gin ka seda, et ma paljusid matkale minejaid teadsin. Lo\u0303puks oli meie reisiseltskonnas 11 vahvat ja hakkajat inimest po\u0303hiliselt Tartust ja Po\u0303ltsamaalt, kes selle matka eriliselt soojaks ja hubaseks muutsid."}, {"text_idx": "#000006", "text": "See talvematk kujunes to\u0303eliseks misjonireisiks. Raamatuid, mida 3 pa\u0308eva jooksul jagasime, oli umbes 70. Eriliselt edukas oli meie jaoks esimene pa\u0308ev, kus mo\u0303ned meie hulgast said suuresti parandada oma kolpoto\u0308o\u0308rioskuseid ning omandada huvitavaid kogemusi. Raamatuid saime anda ka Kihnu raamatukokku, kus need ta\u0308nuga vastu vo\u0303eti. Inimesed olid u\u0308ldiselt so\u0303bralikud ja mo\u0303nel pool kutsuti mo\u0303nda meist isegi sisse ja ja\u0308a\u0308di natukeseks juttu ajama."}, {"text_idx": "#000007", "text": "Reedel, hingamispa\u0308eva saabudes, oli meil vo\u0303imalus nautida kargel mererannikul pa\u0308ikeseloojangut ja laulda u\u0308heskoos traditsioonilist \u201eO\u0303htupa\u0308ike loojub metsa taha\u201c. Hiljem, kui olime juba oma \u201euude koju\u201c jo\u0303udnud, juhtis Hans Soosaar arutelu, kus igau\u0308ks pidi la\u0308bi mo\u0303tlema, kui palju ta on no\u0303us oma elust Jumalale loovutama. Samaaegselt toimus Kihnu rahvamajas Kihnu Virve su\u0308nnipa\u0308eva ta\u0308histamine ja kolm matkalist la\u0308ksid teda o\u0303nnitlema, kingituseks kolm meie raamatut kenas kinkepakendis."}, {"text_idx": "#000009", "text": "Hingamispa\u0308eva hommikul o\u0303ppisime nagu kord ja kohus o\u0303ppetu\u0308kki, kuid siis vo\u0303tsime ette retke saare lo\u0303unatippu tuletorni juurde, mille otsa me ku\u0308ll kahjuks ronida ei saanud, kuid selle-eest lubasid mitmed endale magustoiduks \u201elumeja\u0308a\u0308tist\u201c \u2013 see taaselustas lapsepo\u0303lvema\u0308lestusi. Ka o\u0303htupoolikul ei saanud me la\u0308bi ja\u0308a\u0308tiseta, seekord varustasime end ku\u0308ll ehtsa ja\u0308a\u0308tisega. Sellised mo\u0303nusad hetked, istudes soojas toas, ja\u0308a\u0308tis suus sulamas, on matka juures va\u0308ga erilised \u2013 mo\u0303nus rammestunud tunne ja hea so\u0308o\u0308k annavad stiimulit ja\u0308llegi matkama minna."}, {"text_idx": "#000011", "text": "Oleme ta\u0308nulikud Kallele, kes selle matka korraldamise ette vo\u0303ttis ja ko\u0303ikidele tema abilistele. Paljudele matkalistele meeldis, et matkal valitses kord ja et no\u0303udmised, mida esitati, olid sobilikud ka meile, \u201ealgajatele\u201c."}, {"text_idx": "#000012", "text": "Mulle va\u0308ga meeldis seekordne matk. Matka seltskond oli mo\u0303nus ja kodune, sest enamus matkalisi oli Po\u0303ltsamaalt ja teised olid ka head tuttavad."}, {"text_idx": "#000014", "text": "Kuna saun oli katki ja me laupa\u0308eva o\u0303htul sauna ei saanud, siis otsustasime minna o\u0308isele matkale. Kallel oli ainukesena kaart ja meil ainult taskulambid. Niikaua ko\u0303ndisime mo\u0308o\u0308da metsateid, kuni lo\u0303puks meist enamus ei teadnudki, kus on meie majutuskoht. Lo\u0303puks ikka jo\u0303udsime matkajuhi abiga o\u0303igesse kohta .... po\u0303nev oli."}, {"text_idx": "#000016", "text": "Ta\u0308nu Jumalale, et ta kinkis meile nii toreda na\u0308dalavahetuse ja ta\u0308nu Kallele matka juhtimise eest."}, {"text_idx": "#000017", "text": "Kihnu, olen tahtnud sinna pikka aega minna, aga enda ettekujutustes pidi see alati toimuma suvel. Noo kui suviti on see tegemata ja\u0308a\u0308nud, siis sai see nu\u0308u\u0308d talvel a\u0308ra tehtud. Seega oli see minu jaoks esimene kord Kihnus ka\u0308ia, ja seda mitte laeva, vaid lennukiga."}, {"text_idx": "#000018", "text": "Meie matk saarele oli eriline selle poolest, et jagasime palju kristliku kirjandust ja o\u0308o\u0308bida saime seekord mugavalt linade vahel voodis, mitte telgis. Matkajuhiks oli meil Eestimaa tolmu jalge alt pu\u0308hkinud Mairo asemel Kalle, kes sai oma kohustusega edukalt hakkama."}, {"text_idx": "#000019", "text": "Reede hommikul kella 8 paiku said kolm kiiremat meie seltskonnast lennukile. U\u0308leja\u0308a\u0308nud pidid ootama kuni lennuk tagasi jo\u0303uab. Nimelt mahutas Kihnu lendav lennuk kaheksa reisijat ja oli salongis kitsam, kui ko\u0303ige tavalisem so\u0303iduauto. Ko\u0303igile lend meeldis ja kerge jo\u0303nks o\u0303hus pakkus tu\u0308drukutele u\u0308ksnes nalja. Vaade oli hea ja mereja\u0308a\u0308l vo\u0303is na\u0308ha palju kalureid."}, {"text_idx": "#000020", "text": "Kihnus lennuva\u0308ljalt o\u0308o\u0308bimiskohta minnes kehtis reegel, et milleks minna otse, kui saab ka ringiga. Ra\u0308nnakuid saarel alustasime Kihnu muuseumi ku\u0308lastamisega ja peale seda tegime tiiru peale saare po\u0303hja poolsemale osale. Lo\u0303unaso\u0308o\u0308gi kohaks leidsime sadama juurest suure vana kalapaadi, mis kogu meie seltskonna mo\u0303nusalt a\u0308ra mahutas ja istumisvo\u0303imalust pakkus."}, {"text_idx": "#000022", "text": "Laupa\u0308eval tegime saare lo\u0303unapoolsemale osale tiiru peale ja o\u0303htu lo\u0303petasime o\u0308o\u0308ra\u0308nnakuga pimedas."}, {"text_idx": "#000024", "text": "Matkaseltskond oli va\u0308ga tore ja meil juhtus palju lo\u0303busaid seiku. Matk oli seekord ma\u0308rkimisva\u0308a\u0308rselt leebem kui mo\u0308o\u0308dunud talvematk. Ma arvan, et vahelduse mo\u0303ttes oli see va\u0308ga hea ja ma ei usu, et keegi meist tuli suurte ekstreemsuste ootusega. Kihnu saare loodust nautides sain ma kinnitust, et tuleb enda mo\u0303te teoks teha ja ka suvel saarele minna."}]